Kisah Tatipu
Tuhuk sudah nang ngaran si Palui melamar bagawi ka mana-mana. Tapi kada mau jua ditarima ulih perusahaan atawa kantur nang ditujunya. Muyak sudah inya maninting map ka sana kamari makanya inya mamutusakan mambuka warung nasi di halaman rumah. Mudalnya inya pinjam lawan Garbus.
Sampai sabulan inya bawarung, sakalinya kada sing payuan. Babasian tarus dagangan Palui saban hari. Kalu kaya ini tarus cagar satumat haja warung nang ini batahan, ujar Palui dalam hati. Malihat warung Palui kada sing payuan, ada urang nang bapadah paranurmal, handak manulungi Palui. Urang itu bapadah kawa mambari palaris nang datang dari dairah pagunungan.
Tulung bantu pa-ai, supaya warung kami bapayuan. Dimapa akalnya?” ujar Palui wan paranurmal itu.
Sabar haja ikam Lui ai. Bila hakun manuruti napa ujarku, ikam kada ngalih-ngalih lagi mancari duit. Inya datang saurangan. Ikam sugih kaena, ujar urang itu basumangat. Akur banar. Apa pang syaratnya, palui bahimat manakuni. Ikam sadiakan kutak kusung. Kaena buati duit saratus ribu. Sampai 40 hari duit di dalam kutak tu tadi babanyak bisa sampai sa-juta,” ujar urang itu mamadahi Palui.
Adakah duit ikam? batakun pulang urang tadi ka Palui.
Duitnya kadada, ujar Palui sambil manggaru kapala.
Bahutang kamanakah dahulu. Kaena amun sudah jadi banyak, dibayari, ujar urang itu pulang marayu Palui.
Bukah Palui ka wadah Garbus pulang mainjam duit. Inya bapadah duitnya handak gasan mambaiki usaha nang sawat macat. Mandangar Palui pina marista, Garbus hakun haja mahutangi duit saratus ribu. Duit nangitu diunjuk Palui ka paranurmal tadi. Limbah manarima duit, urang itu masuk ka kamar saurangan sambil gagarunum. Pinanya mambaca jampi-jampi. Tuntung bamamang, urang tadi manjulung kutak ka Palui, bapasan kutak jangan dibuka sampai 40 hari, supaya duitnya batambah. Kahimungan Palui mambayangakan duitnya cagar jadi balipat banyaknya, kada tapi mahirani lagi waktu urang tadi bapadah bulik. Urang tadi pina hancap maninggalakan rumah Palui.
Kada karuan rasa Palui mahadang 40 hari. Handak banar lakas mambuka kutak lalu maraup duit nang jadi banyak. Sampai ampat puluh hari, Palui hancap maambil kutak nang disimpan di lamari. Dikiyaunya bininya supaya manyaksiakan inya mambuka kutak sambil hati dag….dig….dug. Sakalinya limbah dibuka, kutak isinya kadanya duit nang babanyak tapi tatakan kartas nang diikati parcis kaya babatan duit nang hanyar diambil matan bank. Manyumpah Palui sambil kada karuan rasa lagi bajajak. Hanyar Palui marasa kana tipu urang nang mangaku paranurmal. Duit saratus ribu nang asalnya bahutang lawan Garbus, sakalinya digantii lawan tatakan kartas. Duitnya dibawa paranurmal palsu tadi.
Astagfirullah ……….” Palui tadzikir manyasal kanapa inya hakun ditipu urang.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn